Document ID: 32002R0787

Κανονισμός (ΕΚ) αριθ. 787/2002 της Επιτροπής
της 13ης Μαΐου 2002
για την τροποποίηση του κανονισμού (ΕΚ) αριθ. 174/1999, για τον καθορισμό των ειδικών λεπτομερειών εφαρμογής του κανονισμού (ΕΟΚ) αριθ. 804/68 του Συμβουλίου, όσον αφορά τα πιστοποιητικά εξαγωγής και των επιστροφών κατά την εξαγωγή στον τομέα του γάλακτος και των γαλακτοκομικών προϊόντων, όσον αφορά τις εξαγωγές προς την Ελβετία
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1255/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΚ) αριθ. 509/2002 της Επιτροπής(2), και ιδίως το άρθρο 26 παράγραφος 3 και το άρθρο 31 παράγραφος 14,
Εκτιμώντας τα ακόλουθα:
(1) Το άρθρο 19 του κανονισμού (ΕΚ) αριθ. 174/1999 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 156/2002(4), προβλέπει, για τα τυριά που αναφέρονται στο παράρτημα III του εν λόγω κανονισμού και εξάγονται προς την Ελβετία, την υποχρέωση προσκομίσεως πιστοποιητικού εξαγωγής που βεβαιώνει, κυρίως, αφενός την κοινοτική καταγωγή των εξαγόμενων προϊόντων και αφετέρου την εφαρμογή ή όχι επιστροφών κατά την εξαγωγή. Μετά την κατάργηση των επιστροφών για όλα τα κοινοτικά τυριά που εξάγονται προς την Ελβετία που προβλέπεται από τη διμερή συμφωνία που συνήφθη μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων (εφεξής "η συμφωνία"), που υπεγράφη στο Λουξεμβούργο στις 21 Ιουνίου 1999 και εγκρίθηκε με την απόφαση του Συμβουλίου της 28ης Φεβρουαρίου 2002(5), και μεριμνώντας για απλούστευση των τελωνειακών διατυπώσεων, τα τυριά θα μπορούν να εξάγονται στην Ελβετία με βάση απλή διασάφηση εξαγωγής, που θα συνοδεύεται από την απόδειξη καταγωγής, σύμφωνα με τις διατάξεις που προβλέπονται από το πρωτόκολλο αριθ. 3, σχετικά με τον ορισμό της εννοίας "καταγόμενα προϊόντα" και τις μεθόδους διοικητικής συνεργασίας, της συμφωνίας μεταξύ της Ευρωπαϊκής Οικονομικής Κοινότητας και της Ελβετικής Συνομοσπονδίας της 22ας Ιουλίου 1972, όπως τροποποιήθηκε τελευταία από την απόφαση αριθ. 1/2001 της μεικτής επιτροπής ΕΚ-Ελβετίας της 24ης Ιανουαρίου 2001(6), που εγκρίθηκε από τον κανονισμό (ΕΟΚ) αριθ. 2840/72 του Συμβουλίου(7). Πρέπει συνεπώς να τροποποιηθεί η διάταξη αυτή και να καταργηθεί το σχετικό παράρτημα III.
(2) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχειρίσεως του γάλακτος και των γαλακτοκομικών προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 174/1999 τροποποιείται ως εξής:
1. Το άρθρο 19 αντικαθίσταται από το ακόλουθο κείμενο: "Άρθρο 19
Για να δικαιούνται δασμολογικής μείωσης ή δασμολογικής απαλλαγής κατά την εισαγωγή τους στην Ελβετία, οι εξαγωγές προς τη χώρα αυτή τυριών που αναφέρονται στο προσάρτημα 2 του παραρτήματος III της συμφωνίας σχετικά με τις ανταλλαγές γεωργικών προϊόντων, που συνήφθη μεταξύ της Ευρωπαϊκής Κοινότητας και της Ελβετικής Συνομοσπονδίας, υπόκεινται στην προσκόμιση διασαφήσεως εξαγωγής που συνοδεύεται από την απόδειξη καταγωγής η οποία εκδίδεται κατ' εφαρμογή του πρωτοκόλλου αριθ. 3 της συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας της 22ας Ιουλίου 1972."
2. Το παράρτημα III διαγράφεται.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιουνίου 2002.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Μαΐου 2002.

Labels: 3
17
18